Source: http://www.europarl.europa.eu/sides/getDoc.do?pubRef=-//EP//TEXT+REPORT+A8-2016-0390+0+DOC+XML+V0//MT
Timestamp: 2017-12-12 16:12:20+00:00
Document Index: 1951010

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar evoluzzjonijiet u aġġustamenti possibbli tal-istruttura istituzzjonali attwali tal-Unjoni Ewropea - A8-0390/2016
963k 81k
dwar evoluzzjonijiet u aġġustamenti possibbli tal-istruttura istituzzjonali attwali tal-Unjoni Ewropea
– wara li kkunsidra r-rapport tat-22 ta' Ġunju 2015 tal-President tal-Kummissjoni Ewropea, f'kooperazzjoni mill-qrib mal-Presidenti tal-Kunsill Ewropew, il-Parlament Ewropew, il-Bank Ċentrali Ewropew u l-Grupp tal-Euro bit-titolu "Nikkompletaw l-Unjoni Ekonomika u Monetarja tal-Ewropa" ("ir-Rapport tal-Ħames Presidenti")(1),
– wara li kkunsidra r-riżoluzzjoni leġiżlattiva tiegħu tad-19 ta' Novembru 2013 dwar l-abbozz ta' regolament tal-Kunsill li jistabbilixxi l-qafas finanzjarju pluriennali (QFP) għas-snin 2014-2020(2), u d-deċiżjoni tiegħu tad-19 ta' Novembru 2013 dwar il-konklużjoni ta' ftehim interistituzzjonali bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba(3),
– wara li kkunsidra l-QFP u l-Ftehim Interistituzzjonali kif adottati fit-2 ta' Diċembru 2013(4),
– wara li kkunsidra l-ħidma u r-rapport interim tal-grupp ta' livell għoli dwar ir-riżorsi proprji(5),
– wara li kkunsidra l-Opinjoni 2/13 tal-Qorti tal-Ġustizzja tal-Unjoni Ewropea rigward l-abbozz ta' ftehim li jipprevedi l-adeżjoni tal-UE mal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali ("Konvenzjoni Ewropea dwar id-Drittijiet tal-Bniedem" – KEDB)(6),
– wara li kkunsidra d-deċiżjoni tal-Kunsill Ewropew li tistabbilixxi l-kompożizzjoni tal-Parlament Ewropew tat-28 ta' Ġunju 2013(7),
– wara li kkunsidra r-riżoluzzjoni tiegħu tat-12 ta' Diċembru 2013 dwar problemi kostituzzjonali ta' governanza b'diversi livelli fl-Unjoni Ewropea(8),
– wara li kkunsidra r-riżoluzzjoni tiegħu tal-15 ta' April 2014 dwar il-QFP għall-perjodu 2014-2020: it-tagħlimiet li għandhom jittieħdu u t-triq 'il quddiem(9),
– wara li kkunsidra r-riżoluzzjonijiet tiegħu tat-22 ta' Novembru 2012 dwar l-elezzjonijiet tal-Parlament Ewropew fl-2014(10), u tal-4 ta' Lulju 2013 dwar it-titjib tal-modalitajiet prattiċi ta' organizzazzjoni tal-elezzjonijiet Ewropej tal-2014(11),
– wara li kkunsidra r-riżoluzzjoni tiegħu tal-20 ta' Novembru 2013 dwar is-siti tas-sedi tal-Istituzzjonijiet tal-Unjoni Ewropea(12),
– wara li kkunsidra r-riżoluzzjoni tiegħu tat-28 ta' Ottubru 2015 dwar l-Inizjattiva taċ-ċittadini Ewropej(13),
– wara li kkunsidra r-riżoluzzjoni tiegħu tal-11 ta' Novembru 2015 dwar ir-riforma tal-liġi elettorali tal-Unjoni Ewropea, u l-proposta tiegħu għall-emendar tal-att dwar l-elezzjoni tal-Membri tal-Parlament Ewropew b'suffraġju universali dirett(14),
– wara li kkunsidra r-riżoluzzjoni tiegħu tat-28 ta' Ġunju 2016 dwar id-deċiżjoni ta' ħruġ mill-UE bħala konsegwenza tar-referendum fir-Renju Unit(15),
– wara li kkunsidra r-riżoluzzjoni ta' XXXXX dwar titjib tal-funzjonament tal-Unjoni Ewropea bl-isfruttament tal-potenzjal tat-Trattat ta' Lisbona,
– wara li kkunsidra r-riżoluzzjoni tiegħu ta' XXXXX dwar il-kapaċità baġitarja għaż-żona tal-euro,
– wara li kkunsidra r-riżoluzzjoni tiegħu tal-25 ta' Ottubru 2016 li tinkludi rakkomandazzjonijiet lill-Kummissjoni dwar l-istabbiliment ta' mekkaniżmu tal-UE dwar id-demokrazija, l-istat tad-dritt u d-drittijiet fundamentali(16),
– wara li kkunsidra r-Regolament (UE) Nru 2016/1624 tal-Parlament Ewropew u tal-Kunsill tal-14 ta' Settembru 2016 dwar il-Gwardja Ewropea tal-Fruntiera u tal-Kosta(17),
– wara li kkunsidra l-opinjonijiet tal-Kumitat Ekonomiku u Soċjali Ewropew tas-16 ta' Settembru 2015(18) u tal-Kumitat tar-Reġjuni tat-8 ta' Lulju 2015(19),
– wara li kkunsidra l-opinjoni tal-Kumitat tar-Reġjuni tal-31 ta' Jannar 2016 bit-titolu "Insaħħu ċ-ċittadinanza tal-UE: il-promozzjoni tad-drittijiet elettorali taċ-ċittadini tal-UE"(20),
A. billi din ir-riżoluzzjoni għandha l-għan li tipprovdi soluzzjonijiet li ma jistgħux jintlaħqu bl-użu tal-għodod previsti attwalment fit-Trattati u li għalhekk huma fattibbli biss permezz ta' bidla futura fit-Trattati;
R. billi l-Qafas Finanzjarju Pluriennali attwali huwa inferjuri f'termini nominali meta mqabbel ma' dak preċedenti filwaqt li ċ-ċirkostanzi jeħtieġu sforzi kbar ħafna fil-baġit biex jgħinu lir-rifuġjati u jistimulaw it-tkabbir ekonomiku, il-koeżjoni soċjali u l-istabilità finanzjarja;
T. billi l-Unjoni Ewropea hija sistema kostituzzjonali msejsa fuq l-istat tad-dritt; billi t-Trattati jridu jinbidlu biex jagħtu lill-Qorti Ewropea tal-Ġustizzja ġurisdizzjoni fuq l-aspetti kollha tal-liġi tal-UE, f'konformità mal-prinċipju tas-separazzjoni tas-setgħat;
U. billi l-UE hija msejsa wkoll fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett tad-drittijiet tal-bniedem, inklużi d-drittijiet ta' persuni li jagħmlu parti minn minoranzi; billi l-istrumenti eżistenti tal-UE għall-valutazzjoni u s-sanzjonar ta' vjolazzjonijiet ta' dawn il-prinċipji mill-Istati Membri wrew li ma kinux biżżejjed; billi l-proċeduri ta' ksur imnedija kontra atti legali speċifiċi jew azzjonijiet minn Stat Membru li jmorru kontra d-dritt tal-UE mhumiex adegwati biex jindirizzaw ksur sistematiku tal-valuri fundamentali tal-UE; billi skont l-Artikolu 7(1) tat-TUE, il-Kunsill għandu jaġixxi b'maġġoranza ta' erbgħa minn ħamsa tal-membri tiegħu meta jistabbilixxi riskju ċar ta' ksur serju tal-valuri fundamentali, u skont l-Artikolu 7(2) TUE, il-Kunsill Ewropew huwa obbligat jaġixxi b'mod unanimu meta jiddetermina l-eżistenza ta' ksur serju u persistenti; billi bħala konsegwenza la miżura preventiva skont l-Artikolu 7(1) TUE u lanqas il-mekkaniżmi ta' sanzjonijiet skont l-Artikolu 7(2) u (3) ma ġew invokati;
AE. billi f'dan l-eżerċizzju importanti t-Trattati jagħtu sitt prerogattivi speċifiċi lill-Parlament Ewropew, jiġifieri: id-dritt li jipproponi emendi għat-Trattati (l-Artikolu 48(2) tat-TUE), id-dritt li jiġi kkonsultat mill-Kunsill Ewropew rigward l-emendi għat-Trattati (l-Artikolu 48(3)(1) tat-TUE), id-dritt li jinsisti biex tissejjaħ Konvenzjoni kontra x-xewqa tal-Kunsill Ewropew (l-Artikolu 48(3)(2) tat-TUE), id-dritt li jiġi kkonsultat rigward deċiżjoni meħuda mill-Kunsill Ewropew sabiex temenda id-dispożizzjonijiet kollha jew parzjalment tat-tielet parti tat-TFUE (l-Artikolu 48(6)(2) tat-TUE), id-dritt li jagħti bidu għar-riallokazzjoni tas-siġġijiet fil-Parlament qabel l-elezzjoni li jmiss (l-Artikolu 14(2) tat-TUE) u d-dritt li jipproponi proċedura elettorali uniformi (l-Artikolu 223(1) tat-TFUE);
3. Jissottolinja li stħarriġ reċenti tal-Ewrobarometru juri li, għall-kuntrarju ta' dak li huwa maħsub, iċ-ċittadini tal-UE għadhom konxji sew dwar l-importanza ta' soluzzjonijiet Ewropej ġenwini u jappoġġawhom bis-sħiħ(21), inter alia fil-qasam tas-sigurtà, id-difiża u l-migrazzjoni;
18. Jirrikonoxxi t-titjib li sar permezz tas-Semestru Ewropew, "is-six-pack" u "t-two-pack" li għandhom l-għan li jindirizzaw dawn il-kwistjonijiet, iżda jikkonkludi li dawn ma solvewx il-problemi; jemmen li jeħtieġ li l-leġiżlazzjoni tiġi applikata u infurzata b'mod iktar konsistenti u jiddeplora l-fatt li r-rakkomandazzjonijiet speċifiċi għall-pajjiż mhumiex vinkolanti u ma jkoprux ir-riperkussjonijiet bejn Stat Membru u ieħor, iż-żona tal-euro jew l-UE kollha kemm hi;
19. Jinnota, barra minn hekk, li s-sistema attwali ma tiżgurax b'mod suffiċjenti s-sjieda nazzjonali ta' Rakkomandazzjonijiet Speċifiċi għall-Pajjiż; huwa interessat f'dan ir-rigward fil-potenzjal offrut mill-Bord Ewropew ta' Konsulenza Fiskali u l-missjoni futura tagħha li tagħti pariri lill-Kummissjoni dwar qagħda fiskali li tkun xierqa għaż-żona tal-euro kollha kemm hi;
20. Huwa konxju tal-ħtieġa li jsir rieżami tal-effikaċja tal-bosta miżuri reċenti ta' ġestjoni tal-kriżijiet li ttieħdu mill-UE, u li fid-dritt primarju jiġu kkodifikati ċerti proċeduri ta' teħid ta' deċiżjonijiet kif ukoll il-ħtieġa li jissaħħu l-bażijiet ġuridiċi tal-qafas regolatorju l-ġdid għas-settur finanzjarju; jaqbel mar-Rapport tal-Ħames Presidenti li l-"metodu miftuħ ta' koordinazzjoni" bħala l-bażi għal strateġija ekonomika tal-Ewropa ma ħadimx;
21. Jipproponi, għalhekk, l-adozzjoni ta' "kodiċi ta' konverġenza", bħala att legali skont il-proċedura leġiżlattiva ordinarja, li jistabbilixxi miri konverġenti (pereżempju għat-tassazzjoni, il-mobilità tax-xogħol, l-investiment, il-koeżjoni soċjali, il-pensjonijiet, il-finanzi pubbliċi u kapaċitajiet amministrattivi ta' governanza tajba); jissuġġerixxi li l-osservanza ta' dan il-kodiċi jippermetti l-aċċess għall-fondi tal-UE għal proġetti ta' investiment jew parteċipazzjoni fi strumenti ġodda li jikkombinaw riforma ekonomika ma' inċentivi fiskali; jinsisti li l-membri taż-żona tal-euro jistgħu biss jipparteċipaw meta jaġixxu b'mod konformi mal-kodiċi ta' konverġenza, minħabba li dan jipprevjeni periklu morali; jenfasizza li l-istandards u l-inċentivi fiskali jeħtieġ li jiġu determinati fir-riżoluzzjoni tiegħu dwar kapaċità baġitarja għaż-żona tal-euro;
22. Jappella għall-integrazzjoni tal-Patt Fiskali fil-qafas ġuridiku tal-UE u kif ukoll l-inklużjoni tal-Mekkaniżmu Ewropew ta' Stabilità u l-Fond Uniku ta' Riżoluzzjoni fid-dritt tal-UE, abbażi ta' valutazzjoni komprensiva tal-implimentazzjoni tagħhom u b'sorveljanza demokratika mill-Parlament biex jiżgura li l-kontroll u r-responsabiltà jkunu responabbli għalihom dawk li jikkontribwixxu għalihom; jappella wkoll għal aktar żvilupp tal-konferenza interparlamentari prevista fl-Artikolu 13, sabiex ikunu jistgħu jsiru diskussjonijiet sostanzjali u f'waqthom bejn il-Parlament Ewropew u l-parlamenti nazzjonali fejn meħtieġ;
28. Fl-aħħar nett, jitlob li l-Unjoni Bankarja u l-Unjoni tas-Swieq Kapitali jitlestew pass pass, iżda kemm jista' jkun malajr fuq il-bażi ta' skeda ta' żmien mgħaġla.
29. Iqis li huwa neċessarju li titneħħa l-unanimità għal ċerti prattiki fiskali li jippermettu lill-UE tissalvagwardja l-funzjonament ġust u bla xkiel tas-suq intern u biex jiġu evitati politiki fiskali dannużi min-naħa tal-Istati Membri;
35. Jiddispjaċih, kif iddikjarat fir-riżoluzzjoni tiegħu ta' XXXXX dwar it-titjib fil-funzjonament tal-Unjoni Ewropea bl-isfruttament tal-potenzjal tat-Trattat ta' Lisbona, li l-UE m'għamlitx aktar progress fl-iżvilupp tal-kapaċità tagħha biex taqbel dwar u timplimenta Politika Estera u ta' Sigurtà Komuni (PESK); jinnota li l-isforzi tagħha biex tagħti bidu għal politika ta' sigurtà u ta' difiża komuni ma kinux partikolarment ta' suċċess, speċjalment fir-rigward tal-qsim tal-ispejjeż u r-responsabilitajiet;
53. Itenni t-talba tiegħu għal sede unika għall-Parlament Ewropew u l-impenn tiegħu li jagħti bidu għal proċedura ta' reviżjoni ordinarja tat-Trattati skont l-Artikolu 48 tat-TUE bil-ħsieb li jipproponi tibdil fl-Artikolu 341 tat-TFUE u fil-Protokoll 6, meħtieġa biex jippermettu lill-Parlament jiddeċiedi dwar il-lokazzjoni tas-sede u l-organizzazzjoni interna tiegħu;
54. Jipproponi li l-konfigurazzjonijiet kollha tal-Kunsill, inkluż il-Kunsill Ewropew, jiġu ttrasformati f'Kunsill tal-Istati fejn ir-responsabilità prinċipali tal-Kunsill Ewropew tkun li tipprovdi direzzjoni u koerenza ma' konfigurazzjonijiet oħra;
59. Jipproponi li, wara l-adozzjoni ta' kapaċità baġitarja għaż-żona tal-euro, meta l-Parlament u l-Kunsill jivvotaw fuq deċiżjonijiet speċifiċi għaż-żona tal-euro, il-MPE kollha jistgħu jieħdu sehem fil-votazzjoni; madankollu, jista' jitqies approċċ fejn il-voti biss ta' MPE eletti fiż-żona tal-euro jiġu kkunsidrati filwaqt li voti tal-MPE u rappreżentanti minn Stati Membri li mhumiex fiż-żona tal-euro jitqiesu bħala voti konsultattivi mhux vinkolanti, sabiex tiġi ppreservata l-istruttura istituzzjonali unika; dan jiżgura li l-kontroll demokratiku u r-responsabilità jassumuhom il-membri taż-żona tal-euro, filwaqt li l-interessi ta' dawk il-pajjiżi li mhumiex fiż-żona tal-euro li huma obbligati u mistennija jissieħbu mal-UEM jiġu kkunsidrati;
60. Jemmen li, fit-tisħiħ tal-governanza taż-żona tal-euro, għandu jingħata r-rispett dovut lill-interessi tal-Istati Membri li għadhom mhumiex parti miż-żona tal-euro (il-"pre-ins");
61. Jirrikonoxxi r-rwol sinifikanti li għandhom il-parlamenti nazzjonali fl-ordni istituzzjonali attwali tal-Unjoni Ewropea, u b'mod partikolari r-rwol tagħhom fit-traspożizzjoni tal-leġiżlazzjoni tal-UE fid-dritt nazzjonali u r-rwol li jkollhom kemm fil-kontroll ex ante u ex post tad-deċiżjonijiet leġiżlattivi u l-għażliet politiċi li jsiru mill-membri tal-Kunsill, inklużi l-konfigurazzjonijiet speċjalizzati tiegħu; jissuġġerixxi, għaldaqstant, li s-setgħat tal-parlamenti nazzjonali jiġu kkomplementati u mtejba permezz tal-introduzzjoni tal-proċedura "tal-karta ħadra", li biha l-parlamenti nazzjonali jkunu jistgħu jippreżentaw proposta leġiżlattiva lill-Kunsill biex jeżaminaha;
62. Filwaqt li jirrispetta r-rwol tal-parlamenti nazzjonali u l-prinċipju tas-sussidjarjetà, jirrikonoxxi l-kompetenzi esklużivi tal-UE dwar il-Politika Kummerċjali Komuni; jitlob li ssir delimitazzjoni ċara ta' kompetenzi bejn l-Unjoni u l-Istati Membri f'dan ir-rigward; jinnota li din id-delimitazzjoni jkollha effetti pożittivi fuq l-impjiegi u t-tkabbir kemm fl-UE kif ukoll fis-sħab kummerċjali tagħha;
63. Jipproponi, barra minn hekk, li f'konformità ma' prattika komuni f'għadd ta' Stati Membri, iż-żewġ kmamar tal-leġiżlatura tal-UE, il-Kunsill u, b'mod partikolari, il-Parlament, bħala l-unika istituzzjoni eletta direttament miċ-ċittadini, jenħtieġ li jingħataw id-dritt ta' inizjattiva leġiżlattiva, mingħajr preġudizzju għall-prerogattiva leġiżlattiva bażika tal-Kummissjoni;
64. Huwa tal-fehma li, skont l-Artikoli 245 u 247 tat-TFUE, mhux biss il-Kunsill u l-Kummissjoni, iżda wkoll il-Parlament Ewropew jenħtieġ li jkollhom id-dritt li jressqu azzjoni quddiem il-Qorti tal-Ġustizzja jekk Membru jew ex Membru tal-Kummissjoni Ewropea jikser l-obbligi tiegħu skont it-Trattati, huwa ħati ta' mġiba ħażina serja jew ma jibqax jissodisfa l-kundizzjonijiet meħtieġa għall-qadi ta' dmirijietu;
65. Jinsisti li d-dritt ta' inkjesta tal-Parlament jenħtieġ li jissaħħaħ u li jingħata setgħat speċifiċi, ġenwini u delimitati b'mod ċar, li huma aktar konformi aktar mal-istatura u l-kompetenzi politiċi tiegħu, inkluż id-dritt li jsejjaħ xhieda, id-dritt li jkollu aċċess sħiħ għad-dokumenti, id-dritt li jmexxi investigazzjonijiet fuq il-post u d-dritt li jimponi sanzjonijiet f'każ ta' nuqqas ta' konformità;
66. Jinsab konvint li l-baġit tal-UE jeħtieġ jiġi mogħni b'sistema ġenwina ta' riżorsi proprji, u għandu jitmexxa skont il-prinċipji gwida tas-sempliċità, il-korrettezza u t-trasparenza; iqis li x-xogħol tal-Grupp ta' Livell Għoli dwar ir-Riżorsi Proprji huwa ta' importanza primarja, u jistenna li jwettaq proposti f'waqthom, effettivi u ambizzjużi; iqis li jenħtieġ li din is-sistema tnaqqas il-proporzjon tal-kontribuzzjonijiet tad-dħul nazzjonali gross mill-baġit tal-UE bil-għan li jiġi abbandunat l-approċċ ta' "juste retour" tal-Istati Membri; jinsisti, f'dan il-kuntest, li jiġu eliminati gradwalment il-forom kollha ta' rifużjonijiet;
67. Jipproponi, f'dan ir-rigward, li l-proċeduri ta' teħid ta' deċiżjonijiet kemm għar-riżorsi proprji kif ukoll għall-QFP jinbidlu minn unanimità għal votazzjoni b'maġġoranza kkwalifikata, u b'hekk ikun hemm kodeċiżjoni reali bejn il-Kunsill u l-Parlament dwar l-aspetti baġitarji kollha; itenni t-talba tiegħu, barra minn hekk, biex il-QFP jikkoinċidi mal-mandati tal-Parlament u l-eżekuttiv Ewropew, u jinsisti li l-finanzi tal-aġenziji kollha tal-Unjoni jsiru parti integrali mill-baġit tal-UE;
68. Jenfasizza l-ħtieġa li tiġi applikata l-proċedura leġiżlattiva ordinarja għall-adozzjoni tar-Regolament QFP, sabiex jiġi allinjat mal-proċedura tat-teħid ta' deċiżjonijiet ta' kważi l-programmi pluriennali kollha tal-UE, inklużi l-allokazzjonijiet finanzjarji rispettivi tagħhom, kif ukoll il-baġit tal-UE; jemmen li l-proċedura ta' approvazzjoni tiċħad lill-Parlament mis-setgħa tat-teħid ta' deċiżjonijiet li huwa jeżerċita fuq l-adozzjoni tal-baġits annwali, filwaqt li r-regola tal-unanimità fil-Kunsill tfisser li l-ftehim jirrappreżenta l-iżgħar denominatur komuni, abbażi tal-bżonn li jiġi evitat il-veto ta' Stat Membru wieħed;
69. Jinnota l-fatt li l-lista ta' istituzzjonijiet definita fl-Artikolu 13 tat-Trattat dwar il-Funzjonament tal-Unjoni Ewropea hija differenti minn dik imsemmija fl-Artikolu 2 tar-Regolament Finanzjarju; iqis li r-Regolament Finanzjarju diġà jirrifletti l-prattika attwali;
70. Iqis li hemm ftit każijiet fejn id-diċitura tat-TFUE hija differenti mill-prattika u mill-ispirtu tat-Trattat; huwa tal-opinjoni li dawn l-inkoerenzi jeħtieġ li jiġu rettifikati skont il-prinċipji tad-demokrazija u t-trasparenza;
71. Ifakkar li kull waħda mill-istituzzjonijiet, kif definiti fl-Artikolu 2(b) tar-Regolament Finanzjarju, għandha l-awtonomija li timplimenta t-taqsima tagħha tal-baġit skont l-Artikolu 55 tar-Regolament Finanzjarju; jirrimarka li tali awtonomija tirrikjedi wkoll livell sostanzjali ta' responsabilità fir-rigward tal-użu tal-finanzjament allokat;
72. Jirrimarka li superviżjoni effettiva tal-implimentazzjoni tal-baġit tal-UE mill-istituzzjonijiet u mill-korpi tirrikjedi kooperazzjoni bona fide u aktar effettiva mal-Parlament u trasparenza sħiħa fir-rigward tal-użu tal-finanzjament, kif ukoll dokument ta' segwitu annwali mill-istituzzjonijiet kollha dwar ir-rakkomandazzjonijiet ta' kwittanza tal-Parlament; jiddispjaċih li l-Kunsill mhuwiex qiegħed jaderixxi ma' din il-proċedura, u jqis li din is-sitwazzjoni li ilha għaddejja għal żmien twil mhijiex ġustifikata u timmina r-reputazzjoni tal-Unjoni kollha kemm hi;
73. Jinnota li l-proċedura li l-kwittanza tingħata b'mod separat għal kull istituzzjoni u korp tal-UE hija prattika li ilha teżisti u li ġiet żviluppata biex tiggarantixxi trasparenza u responsabilità demokratika lejn il-kontribwenti tat-taxxa fl-UE u hija mod kif jiġu vverifikati r-rilevanza u t-trasparenza tal-użu tal-finanzjament tal-UE; jissottolinja li dan effettivament jiggarantixxi d-dritt u d-dmir tal-Parlament li jiskrutinja l-baġit tal-UE kollu kemm hu; ifakkar fil-fehma tal-Kummissjoni, kif espressa f'Jannar 2014, li l-istituzzjonijiet kollha, mingħajr eċċezzjoni, huma parti sħiħa mill-proċess ta' segwitu għall-osservazzjonijiet magħmula mill-Parlament fl-eżerċizzju ta' kwittanza, u li lkoll għandhom jikkooperaw bis-sħiħ biex jiżguraw il-funzjonament mingħajr xkiel tal-proċedura ta' kwittanza;
74. Jirrikjedi li l-istituzzjonijiet jipprovdu direttament lill-Parlament ir-rapporti annwali tal-attività tagħhom u jagħtu lill-Parlament l-informazzjoni kollha għall-mistoqsijiet tiegħu matul il-proċess ta' kwittanza, b'mod li huwa jkun jista' jieħu deċiżjoni infurmata dwar l-għoti ta' kwittanza;
75. Huwa tal-opinjoni li t-TFUE jeħtieġ li jiggarantixxi d-dritt tal-Parlament li jiskrutinja l-baġit kollu tal-UE u mhux biss il-parti ġestita mill-Kummissjoni; iħeġġeġ, għalhekk, li l-Kapitolu 4 tat-Titolu II tat-TFUE – Dispożizzjonijiet Finanzjarji – jiġi aġġornat kif meħtieġ sabiex l-istituzzjonijiet u l-korpi kollha jiġu inklużi fir-rigward tad-drittijiet u l-obbligi previsti f'dan il-kapitolu u b'koerenza mar-Regolament Finanzjarju;
76. Jenfasizza li l-Istati Membri kollha għandhom ikunu obbligati jipprovdu dikjarazzjoni annwali li fiha jagħtu rendikont dwar l-użu li huma għamlu mill-fondi tal-UE;
77. Jirrikonoxxi r-rwol kruċjali tal-Qorti tal-Awdituri biex tiżgura nfiq aħjar u aktar intelliġenti tal-baġit tal-UE, biex tidentifika każijiet ta' frodi, korruzzjoni u użu illegali ta' fondi tal-UE, u biex tagħti opinjoni professjonali dwar kif il-finanzjament tal-UE jista' jiġi ġestit aħjar; ifakkar fl-importanza tar-rwol tal-Qorti bħala awtorità Ewropea ta' awditjar pubbliku;
78. Iqis li, fid-dawl tar-rwol importanti li għandha l-Qorti Ewropea tal-Awdituri fl-awditjar tal-ġbir u l-użu tal-fondi tal-UE, huwa assolutament essenzjali li l-istituzzjonijiet iqisu kompletament ir-rakkomandazzjonijiet tagħha;
79. Jinnota li l-kompożizzjoni tal-Qorti u l-proċedura tal-ħatra tagħha huma stabbiliti fl-Artikoli 285 u 286 tat-TFUE; iqis li l-Parlament u l-Kunsill għandhom ikunu fuq l-istess livell meta jaħtru l-Membri tal-Qorti tal-Awdituri, sabiex jiġu ggarantiti l-leġittimità demokratika, it-trasparenza u l-indipendenza sħiħa ta' dawn il-Membri; jappella lill-Kunsill biex jaċċetta bis-sħiħ id-deċiżjonijiet meħuda mill-Parlament wara s-smigħ tal-kandidati nnominati bħala Membri tal-Qorti tal-Awdituri;
80. Jiddeplora l-fatt li ċerti proċeduri tal-ħatra wasslu għal kunflitti bejn il-Parlament u l-Kunsill dwar il-kandidati; jenfasizza li, kif previst fit-Trattat, huwa d-dover tal-Parlament li jivvaluta l-persuni nominati; jenfasizza li dawn il-kunflitti jistgħu jagħmlu ħsara lir-relazzjonijiet ta' ħidma tajbin bejn il-Qorti u l-istituzzjonijiet imsemmija aktar 'il fuq, u possibbilment ikollhom konsegwenzi negattivi serji għall-kredibilità, u għaldaqstant għall-effikaċja tal-Qorti; huwa tal-opinjoni li, fl-ispirtu ta' kooperazzjoni tajba fost l-istituzzjonijiet tal-UE, il-Kunsill jenħtieġ li jaċċetta d-deċiżjonijiet meħuda mill-Parlament wara s-seduti ta' smigħ;
81. Jitlob l-introduzzjoni ta' bażi ġuridika sabiex jiġu stabbiliti aġenziji tal-Unjoni li jistgħu jwettqu funzjonijiet eżekuttivi u implimentattivi speċifiċi mogħtija lilhom mill-Parlament Ewropew u l-Kunsill skont il-proċedura leġiżlattiva ordinarja;
82. Jindika li, f'konformità mat-Trattati, il-Parlament jagħti kwittanza lill-Kummissjoni fir-rigward tal-implimentazzjoni tal-baġit; huwa tal-fehma li, peress li l-istituzzjonijiet u l-korpi kollha tal-UE jamministraw il-baġits tagħhom b'mod indipendenti, il-Parlament jenħtieġ li jingħata kompetenza espliċita biex jagħti kwittanza lill-istituzzjonijiet u l-korpi kollha tal-UE, u li dawn tal-aħħar jenħtieġ li jkunu obbligati jikkooperaw bis-sħiħ mal-Parlament;
83. Jemmen, fl-aħħar nett, li l-proċedura ta' ratifika tat-Trattat attwali hija riġida wisq biex tkun adattata għal entità sovranazzjonali bħalma hi l-Unjoni Ewropea; jipproponi li l-emendi għat-Trattati jitħallew jidħlu fis-seħħ, jekk mhux permezz ta' referendum mal-UE kollha permezz ta' ratifika minn maġġoranza kkwalifikata ta' erba' Stati Membri minn kull ħamsa, wara li tkun kisbet l-approvazzjoni tal-Parlament;
84. Jitlob li l-Qorti Ewropea tal-Ġustizzja tikseb ġurisdizzjoni sħiħa fuq il-politiki kollha tal-UE dwar kwistjonijiet ta' natura legali, kif hu xieraq f'sistema demokratika bbażata fuq l-istat tad-dritt u s-separazzjoni tal-poteri;
85. Jimpenja ruħu biex jaqdi rwol ewlieni f'dawn l-iżviluppi kostituzzjonali importanti, u jinsab determinat li jressaq il-proposti tiegħu stess għall-emenda tat-Trattat f'ħin opportun;
86. Huwa tal-fehma li s-60 anniversarju tat-Trattat ta' Ruma jkun mument xieraq biex tibda riflessjoni dwar il-futur tal-Unjoni Ewropea u jsir qbil dwar viżjoni għall-ġenerazzjonijiet attwali u futuri taċ-ċittadini Ewropej li jwasslu għal Konvenzjoni bl-għan li l-Unjoni Ewropea tkun tista' tiffaċċa d-deċennji li ġejjin;
87. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Bank Ċentrali Ewropew, lill-Qorti tal-Awdituri, lill-Kumitat tar-Reġjuni, lill-Kumitat Ekonomiku u Soċjali Ewropew u lill-parlamenti u l-gvernijiet tal-Istati Membri.
ĠU C 436, 24.11.2016, p. 49.
ĠU C 346, 24.11.2016, p. 47.
ĠU L 347, 20.12.2013, p.884.
Opinjoni 2/13 tal-Qorti tal-Ġustizzja tat-18 ta' Diċembru 2014.
ĠU L 181, 29.6.2013, p. 57.
Testi adottati, P7_TA(2012)0462.
Testi adottati, P7_TA(2013)0323.
Testi adottati, P7_TA (2013)0498.
ĠU C 62, 2.3.2013, p. 26.
Ewrobarometru Standard 84 - Ħarifa 2015 & l-Ewrobarometru Speċjali tal-PE, Ġunju 2016.
imressqa skont l-Artikolu 56(3) tar-Regoli ta' Proċedura
mill-Membri mill-grupp ECR, Ashley Fox u Kazimierz Michał Ujazdowski
1. L-inabilità tal-Unjoni Ewropea li tindirizza b'mod effettiv il-kriżijiet li qed tiffaċċa hija xhieda tal-fatt li marret lil hinn mill-għanijiet tagħha. Saret wisq ċentralizzata u nqatgħet miċ-ċittadini tagħha. Tagħmel wisq u dak li tagħmel tagħmlu ħażin. Elezzjonijiet u referendums riċenti wrew li l-opinjoni pubblika hija dejjem iżjed xettika dwar il-valur tal-Unjoni, l-objettivi tagħha u l-kapaċità tagħha li twettaq dak li twiegħed.
2. L-Unjoni Ewropea jeħtiġilha tinbidel. Għandna bżonn Komunità ta' Stati Membri li jikkooperaw f'oqsma fejn għandhom interessi komuni.
3. Aħna nitolbu li tissejjaħ konferenza intergovernattiva li tistabbilixxi l-pedamenti għal Unjoni Ewropea riformata. Ir-riformi li jsiru jirrispettaw is-sovranità tal-Istati Membri individwali. Il-leġittimità demokratika għad-deċiżjonijiet tkun onorata permezz tal-użu tas-sistema tal-veto, u l-Unjoni tkun flessibbli biżżejjed sabiex tirreaġixxi għal ċirkostanzi u interessi li jinbidlu. Hija tgħin favur kooperazzjoni bejn l-Istati Membri li jixtiequ jaħdmu flimkien, billi tiffoka biss fuq oqsma fejn tista' żżid il-valur u tikseb valur għall-flus li jintefqu. Hija tiżgura l-prominenza tal-istituzzjonijiet politiċi fuq dawk tekniċi, involviment sħiħ tal-parlamenti nazzjonali, u lista ċara u limitata ta' kompetenzi delegati.
mill-Membru tal-ENF Gerolf Annemans
Il-Grupp ENF jopponi dan ir-rapport għal raġunijiet ta' prinċipju. Ir-rapporteur jiffavorixxi b'mod devozzjonali d-dogma u l-loġika ta' Unjoni li qiegħda kostantement twessa' l-għanijiet tagħha u tintensifika l-azzjoni tagħha. Dan mhuwiex sorprendenti, billi huwa diġà magħruf li jiffavorixxi "Stati Uniti tal-Ewropa", idea u direzzjoni li nemmnu li tmur kontra l-identità Ewropea, li l-prinċipju fundamentali tagħha jrid ikun is-supremazija u l-valur ta' identità nazzjonali. Dan il-prinċipju huwa, inċidentalment, ukoll is-saħħa tal-kontinent tal-Ewropa, u dan il-prinċipju biss jista' jitqies bħala l-premessa għal kwalunkwe forma ta' kooperazzjoni bbażata fuq il-libertà u l-impenn volontarju. L-Unjoni Ewropea, li kienet diġà żvijat bit-Trattat ta' Lisbona, li qed tfalli f'ħafna oqsma u li tilfet il-kredibilità tagħha, issa qed tfittex li ssolvi l-problemi tagħha billi ssegwi l-approċċ li wara kollox ikkawża problemi fil-bidu: grad ta' integrazzjoni estremament eċċessiv. Huwa biss billi twaqqaf din l-aggressjoni fir-rigward tal-eżistenza tal-Istati Membri Ewropej u tagħti lura s-sovranità nazzjonali li aktar diżastri jistgħu jiġu evitati. Dan huwa wkoll l-uniku mod korrett biex wieħed jirrispondi għar-riżultati ta' tant referendums dwar il-futur tal-Ewropa li jew ġew injorati jew ġew skreditati.
OPINJONI tal-Kumitat għall-Baġits (28.9.2016)
Il-Kumitat għall-Baġits jistieden lill-Kumitat għall-Affarijiet Kostituzzjonali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jissottolinja li l-isfidi identifikati mill-Istrateġija Ewropa 2020 qed jippersistu u aktarx jintensifikaw fis-snin li ġejjin; jiġbed l-attenzjoni b'mod partikolari għall-prijorità ewlenija ta' tkabbir intelliġenti, sostenibbli u inklużiv u l-miri stabbiliti għall-oqsma tal-impjiegi, l-innovazzjoni, l-edukazzjoni, l-inklużjoni soċjali u l-klima / l-enerġija;
2. Jemmen li biex l-Unjoni tilħaq l-objettivi tal-Istrateġija Ewropa 2020 u tindirizza l-isfidi attwali u ġodda b'mod effikaċi, jeħtieġ li tingħata baġit proporzjonat mal-missjoni li hija msejħa twettaq; iqis li l-livell attwali tal-baġit tal-UE, li jikkorrispondi għal 1 % tal-PDG tal-UE-28, mhuwiex biżżejjed biex jintlaħqu dawn l-għanijiet;
3. Jinsab konvint li l-baġit tal-UE jeħtieġ ikollu sistema ġenwina ta' riżorsi proprji, u għandu jitmexxa skont il-prinċipji gwida tas-sempliċità, il-korrettezza u t-trasparenza; iqis li x-xogħol tal-Grupp ta' Livell Għoli dwar ir-Riżorsi Proprji huwa ta' importanza primarja u jistenna li jwettaq proposti f'waqthom, effikaċi u ambizzjużi; iqis li din is-sistema għandha tnaqqas il-proporzjon tal-kontribuzzjonijiet tal-ING għall-baġit tal-UE bil-għan li jiġi abbandunat l-approċċ ta' "juste retour" tal-Istati Membri; jinsisti, f'dan il-kuntest, biex jiġu eliminati gradwalment il-forom kollha ta' rifużjonijiet;
4. Jissottolinja l-ħtieġa li l-baġit tal-UE jkun sempliċi, ċar u li jinftiehem faċilment miċ-ċittadini tal-UE, u li jkun ikkoordinat mal-baġits nazzjonali; iqis li dawn għandhom ikunu l-prinċipji fundamentali kemm għan-naħa tan-nefqa kif ukoll għan-naħa tad-dħul tal-baġit tal-UE;
5. Jappella għal kampanja ta' informazzjoni sabiex ikun żgurat li ċ-ċittadini fl-Ewropa kollha jkunu informati aħjar dwar il-baġit tal-UE, u għaldaqstant ikunu konxji dwar kif qed jintefqu flushom u dwar il-bidliet fil-baġit li jaf ikollhom impatt fuqhom;
6. Ifakkar il-bosta dikjarazzjonijiet favur sede waħda għall-Parlament Ewropew, minħabba l-valur simboliku ta' dan iċ-ċaqliq u l-iffrankar reali li kieku jsir;
7. Iqis li l-qafas finanzjarju pluriennali (QFP) għandu jippermetti flessibbiltà massima bil-għan li jkun hemm reazzjoni għall-kriżijiet u l-prijoritajiet politiċi li qed jevolvu; jissottolinja, f'dan ir-rigward, li reviżjoni ta' nofs it-terminu tal-QFP 2014-2020 hija indispensabbli; jisħaq, f'dan il-kuntest, fuq il-ħtieġa li fil-baġit isir disponibbli d-dħul straordinarju kollu li jirriżulta mid-diżimpenji taħt il-baġit tal-UE jew mill-multi tal-kompetizzjoni;
8. Jinnota li l-baġit tal-UE spiss jintuża biex jiffinanzja ħtiġijiet straordinarji jew prijoritajiet politiċi ġodda li ma kinux antiċipati fiż-żmien li ġie adottat il-QFP; jisħaq fuq il-fatt li l-impenji tal-UE għandhom, madankollu, jiġu rispettati bis-sħiħ u li kwalunkwe inizjattiva u ħtieġa ġdida ma għandhiex tiġi ffinanzjata għad-detriment tal-programmi u politiki eżistenti tal-UE; iqis li l-istrumenti speċjali tal-QFP għandhom jiġu mobilizzati, kif xieraq, għal dan il-għan, u għandhom jiġu magħduda separatament mil-limiti massimi tal-QFP, kemm f'approprjazzjonijiet ta' impenn kif ukoll ta' pagament;
9. Jissottolinja l-ħtieġa li jitħares il-prinċipju tal-unità tal-baġit, u jinsab imħasseb dwar iċ-ċaqliq li sar dan l-aħħar mill-metodu Komunitarju għal teħid ta' deċiżjonijiet intergovernattiv, kif wieħed jista' jara fit-twaqqif ta' strumenti satelliti ad hoc 'il barra mill-baġit tal-UE, bħalma huma l-Fondi Fiduċjarji; jisħaq fuq il-ħtieġa li tiġi żgurata sorveljanza parlamentari fuq in-nefqa kollha tal-UE;
10. Jenfasizza l-ħtieġa li tiġi applikata l-proċedura leġiżlattiva ordinarja għall-adozzjoni tar-Regolament QFP, sabiex tallinjah mal-proċedura tat-teħid ta' deċiżjonijiet ta' kważi l-programmi pluriennali kollha tal-UE, inklużi l-allokazzjonijiet finanzjarji rispettivi tagħhom, kif ukoll il-baġit tal-UE; jemmen li l-proċedura ta' kunsens tiċħad lill-Parlament mis-setgħa tat-teħid ta' deċiżjonijiet li huwa jeżerċita fuq l-adozzjoni tal-baġits annwali, filwaqt li r-regola tal-unanimità fil-Kunsill tfisser li l-ftehim jirrappreżenta l-iżgħar denominatur komuni, abbażi tal-bżonn li jiġi evitat il-veto ta' Stat Membru wieħed.
OPINJONI tal-Kumitat għall-Kontroll tal-Baġit (13.10.2016 )
A. billi t-trasparenza u l-iskrutinju tal-kontijiet pubbliċi huma prinċipji demokratiċi fundamentali li japplikaw għall-UE;
B. billi l-istituzzjonijiet kollha tal-UE għandhom ikunu trasparenti u obbligati jagħtu rendikont sħiħ liċ-ċittadini tal-UE fir-rigward tal-fondi fdati lilhom bħala istituzzjonijiet tal-UE;
C. billi l-proċedura ta' kwittanza hija parti mill-kunċett ta' demokrazija rappreżentattiva;
1. Iqis li s-setgħat tal-Parlament ta' sorveljanza u monitoraġġ tal-implimentazzjoni tal-baġit tal-UE huma kruċjali biex tiġi żgurata r-responsabbiltà effettiva tal-istituzzjonijiet u għandhom għalhekk jissaħħu;
2. Jenfasizza li kwalunkwe bidla fil-kompetenzi ta' istituzzjoni waħda jew aktar tal-UE għandha timxi id f'id ma' miżuri li jissalvagwardjaw r-responsabbiltà demokratika u finanzjarja ta' dawn l-istituzzjonijiet, u għandha, b'mod partikolari, tkun akkumpanjata b'miżuri li jiżguraw kontroll baġitarju sħiħ mill-Parlament, kull meta l-interessi finanzjarji tal-Unjoni jiġu affettwati;
3. Jinnota l-fatt li l-lista ta' istituzzjonijiet definita fl-Artikolu 13 tat-Trattat dwar il-Funzjonament tal-Unjoni Ewropea (TFUE) hija differenti minn dik imsemmija fl-Artikolu 2 tar-Regolament Finanzjarju; iqis li r-Regolament Finanzjarju diġà jirrifletti l-prattika attwali;
4. Iqis li hemm ftit każijiet fejn id-diċitura tat-TFUE hija differenti mill-prattika u mill-ispirtu tat-Trattat; huwa tal-opinjoni li dawn l-inkonsistenzi jeħtieġ li jiġu rettifikati skont il-prinċipji tad-demokrazija u t-trasparenza;
5. Ifakkar li kull waħda mill-istituzzjonijiet, kif definiti fl-Artikolu 2(b) tar-Regolament Finanzjarju, għandha l-awtonomija li timplimenta t-taqsima tagħha tal-baġit skont l-Artikolu 55 tar-Regolament Finanzjarju; jirrimarka li tali awtonomija tirrikjedi wkoll livell sostanzjali ta' responsabbiltà fir-rigward tal-użu tal-finanzjament allokat;
6. Jirrimarka li superviżjoni effettiva tal-implimentazzjoni tal-baġit tal-UE mill-istituzzjonijiet u mill-korpi tirrikjedi bona fide u kooperazzjoni aktar effikaċi mal-Parlament u trasparenza sħiħa fir-rigward tal-użu tal-finanzjament, kif ukoll dokument ta' segwitu annwali mill-istituzzjonijiet kollha dwar ir-rakkomandazzjonijiet ta' kwittanza tal-Parlament; jiddispjaċih li l-Kunsill mhuwiex qiegħed jaderixxi ma' din il-proċedura, u jqis li din is-sitwazzjoni li ilha għaddejja għal żmien twil mhijiex ġustifikata u timmina r-reputazzjoni tal-Unjoni kollha kemm hi;
7. Jinnota li l-proċedura li l-kwittanza tingħata b'mod separat għal kull istituzzjoni u korp tal-UE hija prattika li ilha teżisti u li ġiet żviluppata biex tiggarantixxi trasparenza u responsabbiltà demokratika lejn il-kontribwenti fl-UE u hija mod kif jiġu vverifikati r-rilevanza u t-trasparenza tal-użu tal-finanzjament tal-UE; jissottolinja li dan effettivament jiggarantixxi d-dritt u d-dmir tal-Parlament li jiskrutinja l-baġit tal-UE kollu kemm hu; ifakkar fil-fehma tal-Kummissjoni, kif espressa f'Jannar 2014, li l-istituzzjonijiet kollha, mingħajr eċċezzjoni, huma parti sħiħa mill-proċess ta' segwitu għall-osservazzjonijiet magħmula mill-Parlament fl-eżerċizzju ta' kwittanza, u li lkoll għandhom jikkooperaw bis-sħiħ biex jiżguraw il-funzjonament mingħajr xkiel tal-proċedura ta' kwittanza;
8. Jirrikjedi li l-istituzzjonijiet jipprovdu direttament lill-Parlament ir-rapporti annwali tal-attività tagħhom u jagħtu lill-Parlament l-informazzjoni kollha għall-mistoqsijiet tiegħu matul il-proċess ta' kwittanza, b'mod li huwa jkun jista' jieħu deċiżjoni infurmata dwar l-għoti ta' kwittanza,;
9. Huwa tal-opinjoni li t-TFUE jeħtieġ li jiggarantixxi d-dritt tal-Parlament li jiskrutinja l-baġit kollu tal-UE u mhux biss il-parti ġestita mill-Kummissjoni; iħeġġeġ, għalhekk, li l-Kapitolu 4 tat-Titolu II tat-TFUE – Dispożizzjonijiet Finanzjarji – jiġi aġġornat kif meħtieġ sabiex l-istituzzjonijiet u l-korpi kollha jiġu inklużi fir-rigward tad-drittijiet u l-obbligi previsti f'dan il-kapitolu u b'koerenza mar-Regolament Finanzjarju;
10. Jenfasizza li l-Istati Membri kollha għandhom ikunu obbligati jipprovdu dikjarazzjoni annwali li fiha jagħtu rendikont dwar l-użu li huma għamlu mill-fondi tal-UE;
11. Jitlob li r-Regolament Finanzjarju jiġi emendat b'mod li jikkjarifika l-objettivi tal-proċedura ta' kwittanza u jipprovdi miżuri li jiżguraw li l-proċess ta' kwittanza jiġi rispettat, inkluża l-possibbiltà ta' miżuri ta' infurzar li jiżguraw segwitu xieraq, bħal pereżempju l-użu ta' sanzjonijiet; jirrileva li dan għandu jsir sabiex l-istituzzjonijiet tal-UE jinżammu responsabbli bl-għan li jitħarsu l-interessi finanzjarji taċ-ċittadini tal-Unjoni; jenfasizza li ma għandu jkun hemm ebda eċċezzjoni;
12. Jirrikonoxxi r-rwol kruċjali tal-Qorti tal-Awdituri biex tiżgura infiq aħjar u aktar intelliġenti tal-baġit tal-UE, biex tidentifika każijiet ta' frodi, korruzzjoni u użu illegali ta' fondi tal-UE, u biex tagħti opinjoni professjonali dwar kif il-finanzjament tal-UE jista' jiġi ġestit aħjar; ifakkar fl-importanza tar-rwol tal-Qorti bħala awtorità Ewropea ta' awditjar pubbliku;
13. Iqis li, fid-dawl tar-rwol importanti li għandha l-Qorti Ewropea tal-Awdituri fl-awditjar tal-ġbir u l-użu tal-fondi tal-UE, huwa assolutament essenzjali li l-istituzzjonijiet jqisu kompletament ir-rakkomandazzjonijiet tagħha;
14. Jinnota li l-kompożizzjoni tal-Qorti u l-proċedura tal-ħatra tagħha huma stabbiliti fl-Artikoli 285 u 286 tat-TFUE; iqis li l-Parlament u l-Kunsill għandhom ikunu fuq l-istess livell meta jaħtru l-Membri tal-Qorti tal-Awdituri, sabiex jiġu ggarantiti l-leġittimità demokratika, it-trasparenza u l-indipendenza sħiħa ta' dawn il-Membri; jappella lill-Kunsill biex jaċċetta bis-sħiħ id-deċiżjonijiet meħuda mill-Parlament wara s-smigħ tal-kandidati nnominati bħala Membri tal-Qorti tal-Awdituri;
15. Jiddeplora l-fatt li ċerti proċeduri tal-ħatra wasslu għal kunflitti bejn il-Parlament u l-Kunsill dwar il-kandidati; jenfasizza li, kif previst fit-Trattat, huwa d-dover tal-Parlament li jivvaluta l-persuni nominati; jenfasizza li dawn il-kunflitti jistgħu jagħmlu ħsara lir-relazzjonijiet ta' ħidma tajbin bejn il-Qorti u l-istituzzjonijiet imsemmija qabel, u possibbilment ikollhom konsegwenzi negattivi serji għall-kredibbiltà, u għaldaqstant għall-effikaċja tal-Qorti; huwa tal-opinjoni li, fl-ispirtu ta' kooperazzjoni tajba fost l-istituzzjonijiet tal-UE, il-Kunsill għandu jaċċetta d-deċiżjonijiet meħuda mill-Parlament wara s-seduti ta' smigħ;
16. Ifakkar fil-bosta dikjarazzjonijiet favur sede waħda għall-Parlament Ewropew, minħabba l-valur simboliku ta' dan iċ-ċaqliq u l-iffrankar reali li kieku dan jirrapreżenta;
17. Huwa tal-fehma li s-sittin anniversarju tat-Trattati ta' Ruma fil-bidu tal-2017 huwa l-okkażjoni ideali biex jerġa' jitnieda dibattitu fl-ogħla livell istituzzjonali, li jiffoka b'mod partikolari fuq użu aktar effiċjenti tar-riżorsi finanzjarji u tal-mekkaniżmi ta' kontroll demokratiku tal-baġit tal-UE.
Aġġornata l-aħħar: 20 ta' Jannar 2017 Avviż legali